༄༅། །ཡེ་ཤེས་ཚེའི་རྒྱུད་རྡོ་རྗེའི་ཕྲེང་བ་ཞེས་བྱ་བ་བཞུགས་སོ༔རྒྱ་གར་སྐད་དུ༔ ཛྙཱ་ན་ཨཱ་ཡུ་ཥེ་བཛྲ་མ་ལེ་ཏནྟྲ་ན་མཿ བོད་སྐ་དུ༔ ཡེ་ཤེས་ཚེའི་རྒྱུད་རྡོ་རྗེའི་ཕྲེང་བ་ཞེས་བྱ་བ༔ བཅོམ་ལྡན་འདས་མགོན་པོ་ཚེ་དང་ཡེ་ཤེས་དཔག་ཏུ་མེད་པ་ལ་ཕྱག་འཚལ་ལོ༔ འདི་སྐད་བདག་ གིས་ཐོས་པ་དུས་གཅིག་ན༔ དབྱིངས་དང་རང་བཞིན་གཉིས་སུ་མེད་པ་ཟག་པ་ཐམས་ཅད་དང་ཤིན་ཏུ་བྲལ་བའི་རང་བཞིན་རྣམ་པར་དག་པའི་དཀྱིལ་འཁོར་ཆེན་པོ་ནས་རང་རིག་པའི་ཡེ་ཤེས་བཅོམ་ལྡན་འདས་ པདྨ་གར་གྱི་དབང་ཕྱུག་ཟག་མེད་བདེ་བའི་ལྷ་མོ་རྣམས་དང་ཡེ་ཤེས་གཅིག་ཏུ་འཁྱིལ་བའི་འཁོར་རྣམས་དང་ཐབས་གཅིག་ཏུ་བཞུགས་སོ༔ དེའི་ཚེ་གསང་བ་ཚེའི་ལྷ་མོ་ཙཎྜ་ལི་བྱ་བས་ཞུས་པ༔ བཅོམ་ལྡན་འདས་ ཚེ་དང་ཡེ་ཤེས་གཉིས་སུ་མེད་པར་སྒྲུབ་པའི་ཐབས་རྨད་དུ་བྱུང་བ་བདག་ཅག་ལ་སྩལ་དུ་གསོལ༔ ཞུས་པས་བཅོམ་ལྡན་འདས་ཀྱིས་བཀའ་སྩལ་པ༔ ཐམས་ཅད་ཡེ་ཤེས་རྒྱལ་པོ་སྟེ༔ ཡེ་ཤེས་ཀློང་ལྔ་གཅིག་ཏུ་འཁྱིལ༔ཟག་པའི་རྡུལ་དང་རྣམ་པར་བྲལ༔ ཡེ་ཤེས་དྲི་མ་མེད་པ་སྟེ༔ སོ་སོ་རང་རིག་ཡེ་ཤེས་ཉིད༔ བརྗོད་དུ་མེད་དེ་སྤྲོས་དང་བྲལ༔ རང་བཞིན་ཉིད་དུ་འོད་གསལ་བ༔ སེམས་ཅན་ཀུན་ལ་སྙོམས་པར་གནས༔ ནམ་མཁའ་ལྟ་བུར་འདུས་མ་བྱས༔ ལྷུན་གྱིས་གྲུབ་དང་ཐུགས་རྗེ་འཕྲོ༔ ཡོངས་སུ་གྲུབ་ཅིང་ཀུན་ལ་སྙོམས༔ ཟབ་ཅིང་བརྟགས་དཀའ་རྨད་བྱུང་བའོ༔ འཆི་མེད་ཚེ་ཡི་དཀྱིལ་འཁོར་ནི༔ ལྷུན་གྱིས་གྲུབ་པའི་དཔལ་ དང་ལྡན༔ བགྲེས་ཤིང་རྒུད་པའི་སྐྱོན་དང་བྲལ༔ ཉི་མའི་དཀྱིལ་འཁོར་སྣང་བ་བཞིན༔ ཚེ་དང་ཡེ་ཤེས་དབྱེར་མེད་བསྒྲུབ༔ ཡིད་ཅན་ཀུན་གྱི་རང་རིག་ནི༔ ཡེ་ནས་ཚེ་མཐའ་ཡས་པར་བཞུགས༔ ཆོས་དབྱིངས་སོ་སོར་རྟོག་པའི་རྩལ༔ མེ་ལོང་ལ་སོགས་འཁོར་གྱིས་བསྐོར༔ ཡེ་ཤེས་ཆེན་པོ་གཙོ་འཁོར་ཚུལ༔ རང་བཞིན་ཉིད་དུ་ལྷུན་གྱིས་གྲུབ༔ ཕྲ་ཞིང་ཡངས་ལ་གསལ་བ་དང༔ རྣམ་པས་ཐམས་ཅད་ཀུན་ལ་ཁྱབ༔ སངས་ རྒྱས་ཡེ་ཤེས་ཆེན་པོ་ནི༔ མི་འགྱུར་རྟག་པ་ཚེ་ཡི་ཡུན༔ ཚེ་དང་ཡེ་ཤེས་རོ་གཅིག་ངང༔ ཐམས་ཅད་དཀྱིལ་འཁོར་གཅིག་ཏུ་རྫོགས༔ རྡོ་རྗེའི་ཚེ་དང་ཡེ་ཤེས་ཆེན་པོ་ལྔའི་རང་བཞིན་གཉིས་སུ་མེད་པར་བསྟན་པའི་ ལེའུ་སྟེ་དང་པོའོ༔ ཉོན་ཅིག་ཚེ་ཡུམ་ཙནྜ་ལི༔ ཁམས་གསུམ་ཡུལ་གྱི་གྲོང་ཁྱེར་ན༔ ཉོན་མོངས་དྲུག་གིས་བསྐྱེད་པའི་འགྲོ༔ སྐྱེ་བའི་དུཿཁ་ཁོ་ནར་སྤྱོད༔ ལས་དང་ལས་ཀྱི་འབྲས་བུར་སྨིན༔ བདེ་སྡུག་སེམས་ཀྱིས་ཉེ་བར་ལེན༔ ཡང་ཡང་མནར་ཞིང་འགྲོ་བ་རྣམས༔ འདི་ཡང་སངས་རྒྱས་རང་ཞིན་ཏེ༔ གཞི་གཅིག་ཀུན་ཏུ་ཁྱབ་པ་སྟེ༔ ལམ་གཉིས་སོ་སོར་ཕྱེ་བ་ལས༔ འབྲས་བུ་སྣང་བ་དེ་ལྟར་འབྱུང༔ འོན་ཀྱང་ཀུན་རྫོབ་ཆུ་ཟླའི་འཕྲུལ༔ དོན་དམ་དབྱིངས་ན་རོ་སྙོམས་གཅིག༔ མ་རྟོགས་རིང་གྲིབ་དགྲར་བཟུང་བའི༔ འཁྲུལ་སྣང་རྒྱུན་བརྟས་འཁོར་བ་པའི༔ ཚེ་ནི་བླ་སྟེ་སྲོག་ཡིན་པས༔ དྲོད་དང་དབུགས་ཀྱི་རྟེན་ཏུ་བཤད༔ སྙིང་ལ་ཡི་གེའི་ཚུལ་དུ་གནས༔ སྐུ་གསུམ་ཡེ་ཤེས་གསུམ་པོ་ནི༔ ཉོན་མོངས་ གསུམ་གྱིས་རང་ཞལ་བསྒྲིབ༔ རང་བཞིན་དེ་ཉིད་ཉི་མའི་མཁའ༔ ཀུན་ ཏུ་སྣང་ཞིང་འོད་འབར་ཡང༔ སྒྲིབ་བྱེད་སྤྲིན་དང་ཁུ་རླང་གིས༔ རབ་ཏུ་འཐིབ་ཅིང་གཡོ་བ་ལྟར༔ མ་རིག་པ་ཡི་སེམས་བྱེད་ཅིང༔ མེ་སྟག་དག་ལས་མེ་མཆེད་བཞིན༔ ཕྲ་བ་ལས་ནི་ཆེན་པོར་འབྱུང༔ ནང་གི་རྩ་ཡི་གནས་རྣམས་སུ༔ ཉོན་མོངས་དྲུག་གིས་འགྲོ་བ་ཆགས༔ སྙིང་ལ་ཡི་གེར་གནས་པ་ལས༔ དེ་ཡི་རྟོག་པ་རྒྱུན་མི་འཆད༔ ཐམས་ཅད་ཀུན་གྱིས་བསྐྱེད་པའི་སྲོག༔ རླུང་གི་དྭངས་མས་སྡུད་ཅིང་འཇུག༔ སྲོག་ལ་ བདུད་རྩིས་གསོས་བཏབ་ན༔ ནམ་མཁའ་ཅི་སྲིད་འཆི་བ་མེད༔ སྲོག་གི་བྱེད་པོ་རླུང་ཡིན་སྟེ༔ རླུང་ལ་རང་དབང་བསྒྱུར་བར་རིགས༔ གཞི་ལ་སྐྱེ་འཆི་མེད་མོད་ཀྱང༔ སེམས་རླུང་བཞོན་པས་ཁ་ལོ་སྒྱུར༔ གང་ཞིག་ལས་དང་བྱེད་པ་ཡིན༔ ཚེ་ཡུན་རིང་ཐུང་མ་ངེས་མོད༔ ཐམས་ཅད་ མ་རིག་འཇིག་པ་ཅན༔ དེ་ལ་རྟེན་བཅས་འགྲོ་བ་འདིས༔ ཚེ་གཟུགས་འཕོས་ན་བླ་ཡིན་སྟེ༔ བརྟེན་པའི་ཡུན་དང་དེ་ཡི་ཕྱྭ༔ འཆད་དང་འཇིག་ པ་སྲོག་ཏུའོ༔ རླུང་ཁྲག་རྩ་ལ་ཤེས་པ་ཏེ༔ རྟེན་འབྲེལ་འཁོར་བའི་སྣང་ཚུལ་ཡིན༔ མ་རིག་གཞི་ལ་རྩལ་ཉོན་མོངས༔ བྱེད་ལས་མི་དགེ་འགྲོ་བ་པ༔ འདི་ཡང་ཡེ་ཤེས་སྙིང་པོ་ཅན༔ པདྨ་གར་གྱི་དབང་ཕྱུག་གིས༔ ཐམས་ཅད་ཚེ་ཡི་དཔལ་དུ་བཤད༔ ཟག་བཅས་ཉོན་མོངས་པའི་སྒྲིབ་ པས་འཇིག་རྟེན་པའི་ཚེ་འདུས་བྱས་སུ་བསྟན་པའི་ལེའུ་སྟེ་གཉིས་པའོ༔ དེ་ལྟར་ཀུན་ནས་སྨོངས་པ་ཡི༔ འགྲོ་བའི་རང་བཞིན་གསལ་བ་ནི༔ སངས་རྒྱས་ཀུན་དང་མཉམ་སྦྱོར་བ༔ ཨེ་མ་ངོ་མཚར་རྨད་དུ་བྱུང༔ གསང་བ་ལས་ཀྱང་ཆེར་གསང་བ༔ ཡེ་ཤེས་རབ་ཏུ་གསལ་བའི་དོན༔ ཆུ་དང་ཆབ་རོམ་འདྲེས་པ་བཞིན༔ སེམས་དང་ཡེ་ཤེས་དབྱེར་མེད་པས༔ སྐད་ཅིག་ཉིད་ལ་གྲོལ་བྱེད་པ༔ ཡེ་ཤེས་རྩེ་མོ་ང་ཡིས་བསྟན༔ ཀུན་རྫོབ་འདུས་བྱས་ཚེ་ཡི་རྟེན༔ ཉོན་མོངས་ངོ་བོ་གནས་གྱུར་པ༔ ཡེ་ ཤེས་ལྔ་རུ་ལྷུན་གྱིས་གྲུབ༔ སྲོག་གི་སྙིང་པོ་ཕྲ་བའི་གཟུགས༔ འོད་ཟེར་འབར་ལ་གཟི་བརྗིད་ཆེ༔ ཀུན་ཏུ་ཁྱབ་ལ་དྲི་མ་མེད༔ ཟག་བཅས་ལས་ནི་རྣམ་གྲོལ་བ༔ ཡི་གེ་དེ་ལས་ཐམས་ཅད་འབྱུང༔ འཁོར་འདས་སྣང་བ་སྒྱུ་མའི་འཕྲུལ༔ དེ་ཡང་སྔགས་ཀྱི་དབྱིངས་ལ་རྫོགས༔ སྔགས་ནི་གསང་བ་རྡོ་རྗེའི་ཚིག༔ བརྗོད་པའི་སྲོག་ཏུ་རྣམ་པར་གནས༔ འཁོར་འདས་དཔལ་ནི་དཔལ་གྱིས་བླངས༔ དྭངས་མའི་སྒྲོམ་དུ་ཞུགས་པ་ན༔ དེ་ཡི་རང་བཞིན་མི་འགྱུར་བ༔ ཚེ་ཡི་བདག་པོ་དངོས་སུ་འགྱུར༔ རིགས་ ནི་བྲམ་ཟེ་གཙོ་བོར་བཤད༔ ཟས་ནི་བདུད་རྩི་ལྔ་ལ་སྤྱོད༔ རྒྱས་པའི་ལས་དེ་དབང་གི་མཆོག༔ སྲོག་གི་ལྗོན་པ་གསོ་བའི་བཅུད༔ ཨ་མྲི་ཏ་ཞེས་སྒྲ་ཡིས་དྲངས༔ ཡོན་ཏན་ཆེན་པོ་ཀུན་ནས་རྫོགས༔ མི་ཤིགས་ ན་དཱ་རྡོ་རྗེའི་གསུང༔ སྲོག་གི་ཡེ་ཤེས་སྙིང་པོར་འགྱུར༔ ཡེ་ཤེས་དེ་ལས་དེ་བྱུང་ཚུལ༔ གཙོ་དང་འཁོར་གྱི་རྣམ་པ་ལྟར༔ མཎྜལ་ཞེས་ཆེན་ པོར་འགྱུར༔ ཡེ་ཤེས་ལྔ་དང་ལྡན་པ་ཡི༔ ཚེ་སྲོག་འགྱུར་བ་མེད་པའོ༔ཟག་པ་མེད་པའི་ཡེ་ཤེས་ཀྱི་རང་བཞིན་ཚེ་འདུས་མ་བྱས་སུ་བསྟན་པའི་ལེའུ་སྟེ་གསུམ་པའོ༔ ད་ནི་གསང་བ་སྔགས་ཀྱི་ལམ༔ སུ་ཁ་དྷ་ར་ཡིད་འཕྲོག་ལྡན༔ ཚེ་ཡི་ཕོ་ཉ་ཆེན་པོ་ཡི༔ སེམས་ཅན་རྣམས་ནི་ཉོན་མོངས་ལྔ༔ དེ་ཡང་འབྱུང་བ་ལྔ་དང་ལྡན༔ གཡོ་དང་བྲི་བའི་རྐྱེན་དབང་གི༔ བླ་ཚེ་འཕོ་འཆུག་འབྱུང་བ་ན༔ དྭངས་མ་ཆོས་ཀྱི་འཁོར་ལོ་སྟེ༔ ཕྲ་བའི་གཟུགས་ནི་རབ་ཏུ་འབར༔ རླུང་གིས་བསྐུལ་བའི་ཕོ་ཉ་ནི༔ བཅུ་དྲུག་དག་གིས་འགྲོས་དང་བསྟུན༔ བརྟན་དང་གཡོ་བའི་འཇིག་རྟེན་ན༔ ཡར་ཞིང་འབྱམས་པའི་ཎི་དེ་ཉིད༔ ལྔ་ལྡན་འོད་ཟེར་འབར་བ་དང༔ གྲངས་མེད་ཉི་རྡུལ་འཁྲིགས་པ་བཞིན༔ ཁབ་ལེན་ལྕགས་དང་འཕྲད་ལྟར་བསྡུས༔ ཕོ་ཉས་ཆོས་ཀྱི་འཁོར་ལོར་སྦྱར༔ བསྐུལ་ནས་ཉི་མའི་འོད་ཟེར་མཆེད༔ ཟླ་བ་ལས་ནི་རྒྱུན་བབས་ཏེ༔ དེ་ཡང་འབབ་པའི་ཆུ་བོ་བཞིན༔ བདེ་སྐྱོང་འཁོར་ལོ་གཉིས་དང་སྦྱར༔ གསང་ ལམ་ལ་ནི་དྭངས་མའི་བཅུད༔ མུ་ཏིག་ལྟ་བུ་མདངས་དང་ལྡན༔ སྲོག་ལ་སིབ་སིབ་ཐིམ་པ་ཡིས༔ གཟི་བརྗིད་འབར་དང་སྒྲ་ཆེར་འབྱུང༔ འོད་ཟེར་དམར་པོའི་བྱེད་ལས་ཀྱིས༔ འཁོར་འདས་དྭངས་མ་སྟོབས་ཀྱིས་བསྡུས༔ སྲོག་སྟེ་རྡོ་རྗེའི་ཆོས་དང་ལྡན༔ བདེ་སྟོང་རང་བཞིན་ཆེར་འབར་བ༔ ཕྱག་རྒྱ་བཞི་ཡི་ཏིང་འཛིན་གྱིས༔ འཁོར་ལོ་ལྔ་དང་རྣམ་པར་སྦྱར༔ ཤེས་རབ་ཡེ་ཤེས་རྒྱུན་ཆད་མེད༔ སྟོང་པ་ཆེན་པོ་འདུས་མ་བྱས༔ མི་འགྱུར་བདེ་ཆེན་མཆོག་གི་སྐུ༔ བདེ་བས་ཀུན་ཏུ་འོད་གསལ་བ༔ མཚན་དཔེས་བརྒྱན་པའི་སྐུ་མཆོག་བརྙེས༔ ས་ལམ་ཡོན་ཏན་མཐར་ཕྱིན་འགྱུར༔ ཁྱད་པར་འཕགས་ལམ་བསྟན་པའོ༔ བདེ་སྟོང་ན་ཐབས་ཀྱིས་ཚེའི་བཅུད་ལེན་པའི་མན་ངག་ཟབ་མོ་བསྟན་པའི་ལེའུ་སྟེ་བཞི་པའོ༔ ད་ནི་རིགས་སྔགས་ཟབ་མོ་སྟེ༔ རང་བཞིན་མི་འགྱུར་ཆེན་པོ་ལ༔ བརྗོད་པའི་སྒྲ་ཡི་གདངས་འཛིན་པ༔ གྲགས་སྟོང་རང་བཞིན་མ་འགགས་པ༔ བརྗོད་བྲལ་མི་ཤིགས་ན་དཱའི་གསུང༔ གང་གི་རིགས་སྔགས་ནུས་མཐུ་ཡིས༔ དངོས་གྲུབ་ཐབས་ཅད་འགུག་པར་བྱེད༔ ཨཱ་ཡུ་ཥེ་ནི་ཚེ་ཡིན་སྟེ༔ ཛྙཱ་ན་ཡེ་ཤེས་སྙིང་པོའི་སྲོག༔ རབ་ཏུ་བརྟན་པར་བྱེད་པའི་མཆོག༔ བརྗོད་པ་ཀུན་གྱི་རྒྱལ་པོ་ཡིན༔ ཡེ་ཤེས་ལྔ་ལྡན་རྡོ་རྗེའི་སྔགས༔ ཉོན་མོངས་ཁམས་རྣམས་ཟ་བར་བྱེད༔ ལྕགས་ལ་གསེར་འགྱུར་ཐེབས་པ་བཞིན༔ བདེན་པ་འགྲུབ་ཅིང་མི་བསླུ་བ༔ དེ་ཡི་བྱེད་ལས་ཡོན་ཏན་གྱིས༔ དུས་མིན་འཆི་བ་མ་ལུས་འཇོམས༔ཚེ་དང་ཡེ་ཤེས་རྒྱས་པར་བྱེད༔ ཆོས་ཀྱི་འཁོར་ལོ་ལ་བརྟེན་པ༔ ཐབས་ཀྱི་དགོས་པ་གསུམ་དང་ལྡན༔ རྡོ་རྗེ་སྔགས་ཀྱི་ཆོ་ག་འདིས༔ ཉོན་མོངས་མཚོན་གྱི་རྩེ་མོ་སྲུང༔ རྡོ་རྗེ་སྔགས་ཀྱི་རལ་གྲི་འདིས༔ ཀུན་འབྱུང་སྲིད་པའི་རྩ་བ་གཅོད༔ རྡོ་རྗེ་སྔགས་ཀྱི་སྣང་བ་འདིས༔ ལེགས་ཉེས་དབྱེ་བའི་སྐབས་ཀུན་གསལ༔ རྡོ་རྗེ་སྔགས་ཀྱི་ཆོ་ག་འདིས༔ ཚེ་དཔལ་སྨན་གྱི་ཀུ་མུད་བཞད༔ རིགས་ཀྱི་མཆོག་གྱུར་པདྨ་སྟེ༔ གསུང་གི་རྡོ་རྗེ་ཚེ་མཐའ་ཡས༔ ཝཱཀྐ་ཆགས་པའི་རྡུལ་དང་བྲལ༔ ཤིན་ཏུ་རྣམ་པར་དག་པའི་མཆོག༔ སངས་རྒྱས་ཀུན་གྱི་གསང་བ་འདི༔ བརྗོད་པས་དངོས་གྲུབ་ཐམས་ཅད་ཐོབ༔ ཟབ་མོ་སྔགས་ལ་མ་བརྟེན་པར༔ ལས་གང་འགྲུབ་པར་མི་འགྱུར་ཏེ༔ སྔགས་ཀྱི་ཡོན་ཏན་ཁྱད་པར་འཕགས༔ ཚེ་དང་ཡེ་ཤེས་འཕེལ་བར་བྱེད་པའི་རིགས་སྔགས་ཟབ་མོའི་ཡོན་ཏན་ བསྟན་པའི་ལེའུ་སྟེ་ལྔའོ༔ འདི་ལྟར་མ་རིག་སྣང་བའི་རིས༔ རབ་འབྱམས་དག་པར་རུ་བཟློག་ཅིང༔ སྐྱེ་འཆི་བར་དོའི་སྣང་ཆ་སྦྱང༔ སྐུ་གསུམ་རང་ངོ་ཤེས་པར་བྱ༔ རྣམ་པར་གསལ་ཞིང་ངོ་བོ་བརྟན༔ རང་བཞིན་དག་པའི་ཡོན་ཏན་ཅན༔ སྲིད་གསུམ་སངས་རྒྱས་ཞིང་དུ་བལྟ༔ རྡོ་རྗེ་ཕུང་པོ་རྨད་དུ་བྱུང༔ མ་དག་རྩ་རླུང་ཐིག་ལེ་ཉིད༔ དག་པ་རྡོ་རྗེ་གསུམ་ གྱི་ངང༔ གདན་གསུམ་ཚང་བའི་དཀྱིལ་འཁོར་ཏེ༔ ཡེ་ནས་དག་པའི་ཚོམ་བུར་ཤར༔ རང་བཞིན་ཉིད་དུ་འོད་གསལ་བ༔ གཟུང་དང་འཛིན་པའི་ཆོས་དང་བྲལ༔ ཀུན་བཟང་མཉམ་པ་ཉིད་ཀྱི་ཐུགས༔ ད་ལྟ་ཉིད་ནས་མངོན་ཏུ་ཤར༔ དེ་ཡང་ཐབས་ཀྱི་ཁྱད་པར་གྱིས༔ ཡོན་ཏན་ཆེ་བ་བདུན་དང་ལྡན༔ རང་སྣང་དཀྱིལ་འཁོར་རང་ཤར་བ༔ གསང་ལམ་ཀུན་གྱི་རྩེ་མོ་ཡིན༔ ཡེ་ནས་སངས་རྒྱས་ཉིད་དུ་བཞུགས༔ ཀུན་ཀྱང་ཡེ་ཤེས་ཆོ་འཕྲུལ་ཏེ༔ དག་དང་མ་དག་ཐ་སྙད་ཙམ༔ རེ་དོགས་མཚན་ མའི་སྦུབས་ལས་འདས༔ སྤང་བླང་བྱ་རྩོལ་ཀུན་དང་བྲལ༔ ཡོད་མེད་རྟག་ཆད་མཐར་མ་ལྟུང༔ ཀ་དག་ལྷུན་གྲུབ་གཉིས་སུ་མེད༔ སྨྲ་བསམ་བརྗོད་པའི་ཚིག་ལས་འདས༔ རང་བབས་ཟང་ཐལ་དགོངས་པ་འདི༔གསང་བ་གཤེགས་ཤུལ་ལམ་པོ་ཆེ༔ རྩེ་མོ་ཕུལ་དུ་ཕྱིན་པའོ༔ ཐམས་ཅད་སེམས་ཀྱི་ཆོ་འཕྲུལ་ཏེ༔ སེམས་ཉིད་སྐྱེ་བ་མེད་པའི་དོན༔ གསང་ལམ་ཟབ་མོའི་རྣལ་འབྱོར་གྱིས༔ བསྒོམས་པས་ཚེ་འདིར་གྲོལ་བར་འགྱུར༔ རྡོ་རྗེ་ཚེ་དང་ཡེ་ཤེས་གཉིས་སུ་མེད་པའི་ལམ་རིམ་གཉིས་ཀྱི་རྣལ་འབྱོར་ཟབ་མོ་བསྟན་པའི་ལེའུ་སྟེ་དྲུག་པའོ༔ རྟེན་འབྲེལ་མཐུ་ལ་བརྟེན་ནས་ནི༔ རྫས་ཀྱིས་ཕོངས་འཚེངས་གུས་པ་བསྐྱེད༔ ཉོན་མོངས་ ལྔ་དང་ཡེ་ཤེས་ལྔ༔ འབྱུང་ལྔ་རྒྱུ་རྐྱེན་གཅིག་པའི་ཕྱིར༔ བརྟན་ཅིང་གསོ་བ་སྙིང་པོ་ལྔ༔ དུར་ཝས་ཚེ་དཔལ་འཕེལ་བར་བྱེད༔ ཀུ་ཤས་ཚེ་ཡི་བར་ཆད་སྲུང༔ སྲོག་གི་ཀ་བ་མདའ་ཡིན་ཏེ༔ ཁམས་ལྔ་མཚོན་པའི་དར་ཚོན་དང༔ མི་ཡི་བླ་རྟེན་རིན་ཆེན་གཡུ༔ ཡིད་རྟེན་མཁར་བའི་མེ་ལོང་བཤད༔ དེ་ཡང་ཐབས་ཤེས་གཉིས་དང་ལྡན༔ གང་ཞིག་བླ་ཚེ་རང་མལ་གནས༔ བརྟན་པ་རྫས་ཀྱི་བྱེད་པ་དང༔ ཉམས་དང་རལ་ཆད་མ་ལུས་གསོ༔ རྫས་ཀྱི་ཡོན་ཏན་བསམ་མི་ཁྱབ༔ གང་ལ་བརྟེན་ཅིང་འབྲེལ་བ་དང༔ དེ་དང་དེ་མཐུན་ཡོན་ཏན་བསྐྱེད༔ དྭངས་མ་ལྔ་ཡི་ཕྲ་བའི་རླུང༔ རང་བྱན་ཚུད་པས་སྲོག་བརྟན་འགྱུར༔ གང་གི་ཟབ་པའི་མཐར་ཐུག་འདིར༔ སྐལ་དམན་སོམ་ཉི་ཟ་ལ་གསང༔ ཤེས་རབ་ཅན་གྱིས་དང་དུ་ལོངས༔ རྣལ་འབྱོར་ཟབ་མོའི་གྲོགས་ལ་སྤྱོད༔ འཆི་བ་མེད་པ་རྡོ་རྗེའི་རྫས་ཀྱི་ནུས་པ་བསྟན་པའི་ལེའུ་སྟེ་བདུན་པའོ༔ སྐལ་ བ་བཟང་པོ་དཔལ་དང་ལྡན༔ གསང་སྔགས་ཕྱག་རྒྱའི་དེ་ཉིད་དེ༔ ཟླ་ཉིའི་སྦྱོར་བ་བརྩམ་ནས་ནི༔ པདྨའི་དཀྱིལ་འཁོར་ཡང་དག་བཤད༔ ཡེ་ཤེས་ལྔ་རུ་དབང་བསྐུར་ཞིང༔ རྡོ་རྗེ་གསུམ་དུ་བྱིན་གྱིས་བརླབས༔ རིགས་ལྔའི་དཀྱིལ་འཁོར་ཆེན་པོར་ལྡན༔ སྒྲིབ་པ་བཞི་ཡི་ཚོགས་རབ་འཇོམས༔ ཡེ་ཤེས་ཆེན་པོ་བཞི་ལ་དབང༔ རྡོ་རྗེ་བཞི་ཡི་གོ་འཕང་ཐོབ༔ དབང་བཞིའི་ཕྲིན་ལས་དོན་དང་ལྡན༔ དེ་ལྟར་དཀྱིལ་འཁོར་བསྒོམས་ནས་ནི༔ རྣལ་འབྱོར་གང་ཞིག་ཚེ་ལ་བརྟགས༔ འཆི་བའི་ལྟས་ནི་ཕྲ་རགས་ཏེ༔ གང་བྱུང་བརྟགས་ནས་བཟློག་པར་བསླབ༔ གང་ལ་ལས་ཀྱི་འབྲས་བུ་ལས༔ བར་དུ་གཅོད་པ་མ་ཡིན་ཏེ༔ ཤིན་ཏུ་གསང་བ་ཚེ་ཡི་ལམ༔ ཡེ་ཤེས་རྒྱ་མཚོའི་རང་བཞིན་ཅན༔ འཕྲད་པ་དོན་ལྡན་ཡིད་ཞིན་ནོར༔ གང་ལ་ཡེ་ཤེས་ཡོད་པ་དེའི༔ ཡོན་ཏན་གསལ་བར་བྱེད་པ་སྟེ༔ ཟབ་པའི་སྙིང་པོ་བླ་ན་མེད༔ གཉིས་རྟོག་འཁྲུལ་བའི་འགྲོ་བ་རྣམས༔ ཚེ་ཡི་དཀྱིལ་འཁོར་ལྷུན་གྱིས་གྲུབ༔ ཚེ་དང་ཡེ་ཤེས་གཉིས་སུ་མེད་པའི་ཕྱག་རྒྱ་དབང་གི་དེ་ཉིད་དང་འཆི་རྟགས་ཀྱི་སུན་མ་བཟློག་པའི་ལེའུ་སྟེ་བརྒྱད་པའོ༔ དེ་ལྟར་རྡོ་རྗེའི་རྣལ་འབྱོར་གྱིས༔ རང་བཞིན་དཀྱིལ་འཁོར་མངོན་འགྱུར་ཕྱིར༔ རང་རིག་རྡུལ་བྲལ་འོད་མཐའ་ཡས༔མི་འགྱུར་རྟག་པ་ཚེ་ཡི་ཕྱྭ༔ འགྱུར་བ་མེད་པའི་དོན་འདོད་ནས༔ དམ་ཚིག་འདི་ནི་རྣལ་འབྱོར་བླངས༔ དཀྱིལ་འཁོར་གསུམ་དང་མི་འབྲལ་ཞིང༔ སྔགས་ཀྱི་དངོས་གྲུབ་དང་དུ་ལེན༔ མི་འཇིགས་སྲོག་གི་སྐྱབས་སྦྱིན་གཙོའི༔ སྦྱིན་སོགས་དགེ་བའི་ལས་ལ་འབད༔ རིགས་ལྔའི་བརྟུལ་ ཞུགས་ཚུལ་བཞིན་འཛིན༔ གསང་བའི་འཁོར་ལོར་རྟག་ཏུ་འདུད༔ ཡེ་ཤེས་གཟུགས་ཅན་ཙཎྜ་ལི༔ ཚེ་དང་ཡེ་ཤེས་དབྱེར་མེད་དོན༔ གཉིས་མེད་རྟོགས་འདོད་གང་ཞིག་གིས༔ ཆོས་ཚུལ་རིན་ཆེན་འདི་ལྟར་ཟུངས༔ཞེས་གསང་ཡུམ་ཚེ་ཡི་ལྷ་མོ་ཙཎྜ་ལི་ཡེ་ཤེས་ནང་རྒྱུད་དག་པའི་འཁོར་རྣམས་དང་རིག་པ་འཛིན་པའི་ཚོགས་ཐམས་ཅད་ཡི་རང་སྟེ་བཅོམ་ལྡན་འད